[pic] | KOMISIJA EVROPSKIH SKUPNOSTI |

Bruselj, 1.10.2008

COM(2008) 559 konč.

2005/0281 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih predlaga Evropski parlament v zvezi s predlogom

DIREKTIVE EVROPSKEGA PARLAMENTA IN SVETA o odpadkih

O SPREMEMBAH PREDLOGA KOMISIJE v skladu s členom 250(2) Pogodbe ES

2005/0281 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih predlaga Evropski parlament v zvezi s predlogom

DIREKTIVE EVROPSKEGA PARLAMENTA IN SVETA o odpadkih

1. Uvod

Točka (c) tretjega pododstavka člena 251(2) Pogodbe ES določa, da Komisija poda mnenje o spremembah, ki jih predlaga Evropski parlament na drugi obravnavi. Komisija v nadaljevanju predstavlja svoje mnenje o 38 spremembah, ki jih predlaga Parlament.

2. Ozadje

Komisija je 21. decembra 2005 sprejela predlog Direktive, ki revidira Direktivo 2006/12/ES o odpadkih. 26. decembra 2005 je predlog predložila Evropskemu parlamentu in Svetu za sprejetje s postopkom soodločanja, kot je določeno v členu 251 Pogodbe ES.

Evropski ekonomsko-socialni odbor je predložil svoje mnenje dne 19. junija 2006. Odbor regij je svoje mnenje podal 14. junija 2006. Oba odbora sta na splošno podprla predlog Komisije, zahtevata pa bolj regulativen in podroben pristop.

Svet je sprejel svoje skupno stališče dne 20. decembra 2007. Evropski parlament je sprejel svoje stališče na drugi obravnavi dne 17. junija 2008.

3. Namen predloga

Predlog upošteva sklepe tematske strategije o preprečevanju in recikliranju odpadkov (COM(2005) 666 končno), ki zahteva poenostavitev in posodobitev obstoječe zakonodaje o odpadkih, saj so izkušnje pokazale, da je to potrebno za zmanjšanje upravnega bremena, medtem ko se obenem ohranja raven varstva okolja, kar je v skladu s cilji boljše zakonodaje.

Cilj tega predloga je revizija okvirne direktive o odpadkih z namenom, da se posodobi, poenostavi in izboljša raven varstva okolja, ki jo zagotavlja ta direktiva, da se direktiva o nevarnih odpadkih (91/689/EGS) vključi v revidirano različico in da se direktiva o odpadnih oljih (75/439/EGS) razveljavi, medtem ko se nekatere njene določbe vključijo v okvirno direktivo o odpadkih.

4. Mnenje Komisije o spremembah, ki jih predlaga Evropski parlament

Na plenarnem zasedanju 17. junija 2008 je Evropski parlament sprejel kompromisni sveženj 38 sprememb (označenih s številkami od 104 do 142), ki je bil dogovorjen s Svetom, da se doseže soglasje ob drugi obravnavi.

Te spremembe se nanašajo na:

- določitev ciljev v zvezi z recikliranjem gospodinjskih odpadkov in odpadkov, ki nastanejo pri gradnji in rušenju, in uvedbo določb za oblikovanje prihodnjih ciljev glede preprečevanja nastajanja odpadkov,

- določitev petstopenjske hierarhije ravnanja z odpadki kot prednostnega vrstnega reda

- in pojasnitev nekaterih določb v zvezi z nevarnimi odpadki, merili za prenehanje statusa odpadka in biološkimi odpadki.

4.1. Spremembe, ki jih je sprejela Komisija

Komisija sprejme vse te spremembe, saj so v skladu s splošnim namenom in značilnostmi tega predloga.

5. Zaključek

V skladu s členom 250(2) Pogodbe ES Komisija spremeni svoj predlog, kot je navedeno zgoraj.